  Майя Бывальцева Оштолэзьысен котькуд нунал 700 квадрат метрен сюресъёсты выльдыны оскытӥзы Ижкар тӧрлыкъёс. 14-тӥ южтолэзе со сярысь верамын вал Ижысь Мерлыко палаталэн карез азинтонлы сӥзем кенешоназ. Кызьы ивортӥз кар администрациысь благоустройствоя но транспортъя управленилэн кивалтӥсез Сергей Кабанов, 9-тӥ южтолэзе асфальтобетон завод ужаны кутскиз. Отын нуналлы быдэ 60–70 тонна литой асфальтобетон поттыны чакламын. Со тупатъян ужъёслэсь быдӟалазэс коня ке поллы будэтыны луонлык сётоз. «Уй-нунал ӵоже 700 квадрат метрлэсь трос сюрес шобретъёс выльдӥськозы. Кылем арняе быдэстэм ужъёсын ӵошатыса, со 5 поллы тросгес. Сюресъёсты тупатъян ужъёс кутскозы куазь тупатскем бере, чакланъёсъя, оштолэзе-куартолэзе», — верамын пресс-службалэн ивортоназ. Екатеринбургысь Мерлыко палаталэн ёзчиез Екатерина Петрова вераз карысь сюресъёсты тупатъянэз калыкен чаклан опытсы сярысь. Солэн кылъёсызъя, Ижкарын сюресъёс уродэсь, малыке шуоно карын улӥсьёс сюресъёсты выльдонъя ужкагазъёсын тодматскыны уг быгато. Екатеринбургын улӥсьёс 2013-тӥ арысен ни вань ужанрадэз чакласа возё: выльдон ужъёслэсь радлыксэс, ассэ ужез, ужъёсты кутонэз но гаранти вакытсэ. Ижкарысь Мерлыко палаталэн ёзчиосыз Екатеринбургын улӥсьлэсь ӵектонзэ умоен лыдъязы. Со сяна, соос Администарцилы дэмлазы тупатъян ужъёсты кулэезъя быдэстымтэ понна янгыш луись муртъёсты кылкутон улэ кыскыны. Тодэ вайытом, Удмуртилэн коньдэтэз Ижкарлы 500 миллион манет висъялоз. Шоркарысь сюресъёсты тупатъян ужъёсты элькунлэн тӧроез чакласа возьыны оскытӥз. Тегъёс: Ижкар сюресъёс  